Farkastörvények

Tizennyolc éves korunkban farkastörvények uralkodtak, főleg az

étel körül, hiszen mindig éhesek voltunk. Nem volt elég semmi, hívhatjuk

ezt bélpoklosságnak is. Otthon a szüleim már nem tudtak

nekünk rendes tányérban tálalni, mert ránéztünk, és el is fogyott. Így

kialakult az a szokás, hogy mint a kutyáknak, egy nagy műanyag

vájlingban tálaltak nekünk. Persze ebbe is többször kellett szedni.

Egyik nap Pali, Poros, meg én éppen Bartók próbára mentünk

fel a Toldy Gimnáziumba. Éhesek voltunk, így vettünk egy grillcsirkét

és egy kiló franciasalátát. Amíg nem kezdődik a próba, gondoltuk,

megesszük. Ha kevés lenne, hoztam almát is, így talán rendben

leszünk a kezdésre.

Az egyik osztályteremben volt a zenészöltöző, ott a padra kiraktuk

az elemózsiát, és mint akik sohasem ettek, elkezdtük szétmarcangolni

a csirkét. A franciasalátát jobb híján kézzel habzsoltuk, így

szörnyen néztünk ki. Ha valakinek sikerült egy nagyobb darab húst

leszakítania, elfutott, és futás közben próbálta betömni a szájába. A

többiek pedig utána iramodtak, hátha el tudnak lopni belőle még egy

kis darabot. Amikor minden elfogyott, találtam egy almát a gyimesi

tarisznyámban, és természetesen ugyanazzal a hévvel, ahogyan

a csirkével bántunk, bepasszíroztam egyben az egészet a számba,

nehogy más is kapjon belőle. Röhögtünk, mert magunk sem hittük,

hogy micsoda állati ösztönök törtek ki belőlünk. Röhögés közben

én nem bírtam elharapni a számban lévő almát, mert úgy beszorult,

hogy se előre, se hátra, se oldalra nem moccant.

Ebben a pillanatban toppant be Timár Sándor, hogy jöjjenek a

zenészek, mert kezdődik a próba. A többiek röhögve otthagytak és

bementek, nekem fél óra kellett, míg milliméterről milliméterre el

tudtam rágni a számba szorult almát.